– Թոքաբորբը երեխաների հիվանդացության եւ դեռեւս մահացության պատճառներից է: Բարեբախտաբար, ի շնորհիվ ձեռնարկվող միջոցառումների Հայաստանում, ինչպես ամբողջ աշխարհում, ցուցանիշն աստիճանաբար նվազում է, այնուամենայնիվ, դեռ խնդիր է: Մահացության և հիվանդացության կրճատման համար պահանջվում է կանխարգելում, իսկ հիվանդության ցարգացման դեպքում` համապատասխան վերաբերմունք առաջնային օղակի բժիշկների, հիվանդանոցային ծառայությունների եւ ծնողների կողմից, իրավիճակը ճիշտ գնահատելու ու ժամանակին բժշկի դիմելու համար: Թվարկածս պահանջները վերաբերում են ո՛չ միայն զարգացող, այլ նաեւ զարգացած երկրներին: Վերջին տասնամյակում ներմուծվել են նոր պատվաստումներ, որոնք ազդում են թոքաբորբի հարուցիչների վրա: Ռացիոնալ բուժման համար անհրաժեշտ է ունենալ համապատասխան ուղեցույցեր, որոնք պարբերաբար պետք է թարմացվեն, քանի որ ժամանակի հետ փոխվում են բուժման պահանջները եւ անհրաժեշտ է, որպեսզի մարդիկ տեղեկանան այդ մասին: Մեծ դերակատարում ունի Առողջապահության համաշխարհային կազմակերպությունը, որի աջակցությամբ դեռ 1994 թ. ՀՀ ԱՆ ընդունեց սուր շնչառական վարակների՝ առաջին հերթին թոքաբորբի, դեմ պայքարի ծրագիրը: Ծրագիրը, ինչպես նախարարության այլ ծրագերերը, նպաստեցին մանկական մահացության զգալի նվազմանը: Այսօր իրավիճակն արդեն այլ է, և բուժման համար ժամանակակից մոտեցումներում պետք է հաշվի առնել թե՛ ԱՀԿ, թե՛ ԱՄՆ, թե՛ Եվրոպայի, թե՛ ռուսաստանյան արդի փորձը, ինչպես նաև պարտադիր հիմնվել մեզանում վերջին 20 տարվա ընթացքում կուտակված փորձի վրա: